ওয়েব ডেস্ক : ভর দুপুরে দক্ষিণ কলকাতায় সোনার দোকানে ডাকাতি। দোকানের কর্মচারীদের গান পয়েন্টে রেখে অবাধে লুঠ। দুপুর তখন আড়াইটে। ঝমঝম করে বৃষ্টি পড়ছে। আর ঠিক তখনই চার দুষ্কৃতী হানা দেয় যোধপুর পার্কের একটি নামী গয়নার দোকানে। পরনে রেনকোট, মুখ ঢাকা মুখোশে। হাতে আগ্নেয়াস্ত্র। নিরাপত্তারক্ষীকে বন্দুকের বাঁট দিয়ে মেরে কাবু করে দোকানে ঢুকে পড়ে দুষ্কৃতীরা। তখন লাঞ্চটাইম। ফাঁকা দোকানে তিন কর্মীকে বন্দুর দেখিয়ে অবাধে লুঠপাট চালায় ৪ ডাকাত।  দামী গয়না ও মূল্যবান রত্ন নিয়ে চম্পট দেয় দুষ্কৃতীরা। ঘটনার তদন্তে লেক থানার পুলিস। ঘটনাস্থল ঘুরে দেখেন  ডিসিডিডি স্পেশাল রূপেশ কুমার। দোকানের কর্মীরা জানিয়েছে, দুষ্কৃতীরা হিন্দিতে কথা বলছিল।  ডাকাতরা একটি ব্যাগ ফেলে যায়। ব্যাগের মধ্যে থেকে স্ক্রু ড্রাইভার, করাত, হাতুড়ি মিলেছে। গত কয়েকদিন ধরে দোকানের CCTV খারাপ। তাই আশপাশের দোকানের CCTV ফুটেজ সংগ্রহ করার চেষ্টা করছে পুলিস। দোকানের তিন কর্মীকে জিজ্ঞা.সাবাদ করে দুষ্কৃতীদের সম্পর্কে আরও তথ্য পাওয়ার চেষ্টা করছে পুলিস।